Rússneska ríkissjónvarpið sýndi í morgun ávarp tveggja breskra hermanna sem eru haldi rússlandshers. Þeir biðja um að einn besti vinur Rússlandsforseta verði látinn laus. Minnst sjö eru látin eftir eldflaugaárásir Rússa á úkraínsku borgina Lviv í nótt.
Úkraínska borgin Lviv er skammt frá landamærum Póllands. Þangað liggur leið fjölmargra flóttamanna sem reyna að flýja stríðsátök í Úkraínu. Borgarstjóri Lviv sakar Rússlandsher um að beina skotum sínum vísvitandi að almennum borgurum. Í árásum næturinnar hafi bílaverkstæði meðal annars verið sprengt upp og skemmdir unnar á hóteli sem hýsir flóttafólk. Minnst sjö létust í árásunum á Lviv í nótt og ellefu eru slösuð, þeirra á meðal eitt barn.
Engar fregnir hafa enn borist af nokkur hundruð úkraínskum hermönnum sem taldir eru hafast við í rammgerðri stálverksmiðju í borginni Mariupol. Fresturinn sem Rússaher gaf þeim til að leggja niður vopn rann út á hádegi í gær en forsætisráðherra Úkraínu sagði í gær að uppgjöf kæmi ekki til greina. Varnarlið borgarinnar muni berjast til síðasta manns.
Þá er sömuleiðis barist við höfuðborgina Kænugarð. Brottflutningur fólks þaðan verður stöðvaður í dag, annan daginn í röð, vegna árása Rússa sem meðal annars beinast gegn flóttaleiðum.
Rússneska ríkissjónvarpið birti í morgun myndskeið af tveimur mönnum sem Rússar segja að séu breskir hermenn. Þeir hafi veitt Úkraínuher liðveislu en séu nú í haldi Rússa. Á myndskeiðinu biðla mennirnir tveir til forsætisráðherra Bretlands, Boris Johnson, um að semja um fangaskipti við Valdimír Pútín, forseta Rússlands. Mönnunum tveimur hafi verið heitið frelsi gegn því að Viktor Medvedchuk verði látinn laus. Auðmaðurinn Medvedchuk er einn nánasti vinur Pútíns, og er í haldi úkraínsku öryggisþjónustunnar.
Stjórnvöld í Rússlandi höfnuðu tilboði Úkraínustjórnar um fangaskipti í síðustu viku þegar Medvedchuk var tekinn höndum.

Minnst sjö eru látin eftir eldflaugaárásir rússneska hersins á úkraínsku borgina Lviv í nótt. Rússneska ríkissjónvarpið sýndi í morgun ávarp tveggja Breta sem eru í haldi Rússlandshers. Þeir biðja um að einn besti vinur Rússlandsforseta verði látinn laus